Ajaloost veel niipalju, et Königsberg (saksa keeles 'kuninga mägi') asutati 1255. aastal linnusena kaitseks paganlike preislaste eest Böömimaa kuninga Ottokar II poolt. Kindluse lähedale tekkis 3 linna: Altstadt, Löbenicht ja Kneiphof. 1525. aastast oli Altstadt Preisi kuningate residents. 1724.  aastal ühendati kolm varem Königsbergi kohal asunud linna Löbenicht, Altstadt ja Kneiphof Königsbergi linnaks.  Peale II MS lõppu sai Königsbergi valitsejaks venemaa. Kas ta sai aga ka selle omanikuks, on kaheldav. Personaalselt pole ma tutvunud Potsdami konverentsi materjalidega, ent ajakirjanduslikest vihjetest võib aru saada, et rahvusvahelise õiguse mõistes on venemaale antud vaid haldamisõigus Königsbergile.  Nii kirjutab näiteks  Mart Nutt, et 17.juulist kuni 2. augustini 1945 toimunud Potsdami konverentsil andsid lääneriigid Ida-Preisimaa põhjaosa koos Königsbergi linnaga N Liidu  haldusesse. 12. augustil 1970 kinnitasid Saksamaa ja N Liit, et neil ei ole teineteise suhtes territoriaalseid nõudmisi. Lepingut, mis kinnitaks Venemaa õigust nn Kaliningradi oblastile, ei ole.